PATVIRTINTA

Progimnazijos direktoriaus

2025 m. balandžio 28 d.

įsakymu Nr. V-55

**MOKINIŲ PRIĖMIMO Į VISAGINO „GEROSIOS VILTIES“ PROGIMNAZIJĄ**

**IR PASKIRSTYMO Į KLASES TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių priėmimo į Visagino „Gerosios vilties“ progimnaziją (toliau – Progimnazija) ir paskirstymo į klases tvarkos aprašas (toliau – Aprašas) reglamentuoja asmenų priėmimo mokytis pagal pradinio, pagrindinio ugdymo I dalies programas per mokslo metus tvarką ir kriterijus, prašymų pateikimo vietą, pradžią ir pabaigą, dokumentus, kuriuos turi pateikti į mokyklą priimami asmenys, priėmimo į mokyklą įforminimą, bendruosius klasių sudarymo kriterijus, Aprašo vykdymo atsakomybę ir priežiūrą.

2. Aprašas parengtas vadovaujantis Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl mokyklų, vykdančių formaliojo švietimo programas, tinklo kūrimo taisyklių patvirtinimo 1 ir 2 priedais (aktuali redakcija), Lietuvos higienos norma HN 21:2017 “Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 (aktuali redakcija).

**II SKYRIUS**

**MOKINIŲ PRIĖMIMO KRITERIJAI**

3. Prašymų priėmimas į Progimnazijos pirmas ir penktas klases vyksta nuo birželio 1 d. iki liepos 15 d. Mokinių priėmimą į progimnaziją vykdo komisija. Nuo rugsėjo 1 d. iki mokslo metų pabaigos vaikų priėmimą į 1 ir 5 klases, jeigu jose yra laisvų vietų, vykdo progimnazijos direktorius.

4. Vaikas, kuriam tais kalendoriniais metais sueina 7 metai, priimamas pradėti mokytis pagal pradinio ugdymo programą.

5. Vaikas gali būti priimamas pradėti mokytis pagal pradinio ugdymo programą vienais metais anksčiau, jei vaiko tėvų sprendimu jis buvo pradėtas ugdyti pagal priešmokyklinio ugdymo programą anksčiau (kai tais kalendoriniais metais sueina 5 metai).

6. Į Progimnaziją mokytis pagal pradinio ugdymo programą, pagrindinio ugdymo programos pirmąją dalį pirmumo teise priimami progimnazijoje mokytis pageidaujantys asmenys, gyvenantys progimnazijai priskirtoje teritorijoje. Į likusias laisvas vietas klasėse gali būti priimami asmenys, negyvenantys progimnazijos aptarnavimo teritorijoje: pirmumo teise priimami asmenys, dėl įgimtų ar įgytų sutrikimų turintys specialiųjų ugdymosi poreikių, progimnazijoje jau besimokančių mokinių broliai (įbroliai), seserys (įseserės) ir arčiausiai progimnazijos gyvenantys asmenys pagal prašymo padavimo datą ir laiką.

7. Į Progimnaziją priimami pageidaujantys mokytis mokiniai, negyvenantys progimnazijai priskirtoje aptarnavimo teritorijoje ar gyvenantys kitoje savivaldybėje, jeigu progimnazijos atitinkamose klasėse yra laisvų vietų.

8. Specialiųjų ugdymosi poreikių mokiniai, baigę pradinio ugdymo individualizuotą programą, priimami mokytis pagal individualizuotą pagrindinio ugdymo I dalies programą.

9. Iš užsienio atvykęs asmuo, asmuo, Lietuvoje baigęs užsienio valstybės arba tarptautinės organizacijos pradinio, pagrindinio ugdymo I dalies programos dalį, priimamas mokytis bendra tvarka. Progimnazija, pagal turimą informaciją (pateiktus asmens patirtį ir pasiekimus įrodančius dokumentus, atsižvelgus į jo amžių, pokalbius su mokiniu, jo tėvais), priima asmenį mokytis į klasę, kurioje mokosi jo bendraamžiai. Jei iš pateiktų asmens mokymosi pasiekimus įteisinančių dokumentų, pokalbių ir kitų duomenų paaiškėja, kad asmens pasiekimai aukštesni (žemesni), nei numatyti ugdymo programoje, pagal kurią mokosi jo bendraamžiai, asmuo turi teisę mokytis aukštesnėje klasėje arba klase žemiau. Sprendimas yra suderinamas su mokinio tėvais.

10. Priimant iš užsienio atvykusį asmenį arba asmenį, Lietuvoje baigusį užsienio valstybės arba tarptautinės organizacijos pradinio ugdymo programą, pagrindinio ugdymo I dalies programos tam tikrą dalį, progimnazija sudaro jo individualų ugdymo planą, užtikrina mokiniui reikiamą švietimo/ mokymosi pagalbą.

**III SKYRIUS**

**PRAŠYMŲ PRIĖMIMO TVARKA**

11. Prašymų priėmimas į Progimnazijos pirmas ir penktas klases:

11.1. priėmimas vykdomas nuo birželio 1 d. iki liepos 15 d.;

11.2. prašymų registravimą vykdo Progimnazijos raštinės vedėja, atsakinga už prašymų priėmimą, duomenų tvarkymą, saugą ir užtikrinimą, kad duomenys būtų tikslūs ir teisingi;

11.3. nustatytos formos prašymą už vaiką iki 14 metų pateikia vienas iš tėvų (globėjų, rūpintojų, įtėvių);

11.4. prašymas registruojamas užpildžiusių asmenų akivaizdoje. Duomenų bazėje kaupiami šie duomenys: vaiko asmens kodas, vardas, pavardė, deklaruota gyvenamoji vieta, pasirinktos mokyklos pavadinimas, klasė (pirma ar penkta), prioritetai (mokyklai priskirta aptarnavimo teritorija, informacija apie vaikus, dėl įgimtų ar įgytų sutrikimų turinčius specialiuosius ugdymo poreikius), prašymo padavimo data ir laikas.

11.5. vienas iš tėvų (globėjų, rūpintojų, įtėvių) turi pateikti gydytoją pažymą apie vaiko negalią, jeigu vaikas dėl įgimtų ar įgytų sutrikimų turi specialiųjų ugdymosi poreikių;

11.6. prašymai gali būti pateikiami ir elektroniniu paštu geroji.viltis@vgvp.lt;

11.7. progimnazijos komisija, sukomplektavusi 1 ir 5 klases, mokinių sąrašus ir prašymus perduoda direktoriui;

11.8. vienam iš tėvų (globėjų, rūpintojų, įtėvių), pateikus prašymą priimti vaiką į 1 ar 5 klasę po liepos 15 d. ir jeigu progimnazijoje nėra laisvų mokymosi vietų, siūloma rinktis kitą mokyklą, kuri vykdo tą pačią ugdymo programą;

11.9. Nuo kiekvienų metų rugsėjo 1 dienos iki mokslo metų pabaigos mokytis vaikus į 1 ar 5 klases, jeigu yra laisvų vietų, priima mokyklos direktorius. Vienas iš tėvų (įtėvis, globėjas, rūpintojas) turi užpildyti nustatytos formos prašymą.

12. Mokytis pagal pradinio ugdymo programą 2-4 klasėse ir pagrindinio ugdymo I dalies programą 6-8 klasėse vaikus į laisvas vietas nuo rugsėjo 1 d. iki mokslo metų pabaigos priima mokyklos direktorius. Vienas iš tėvų (įtėvis, globėjas, rūpintojas) turi užpildyti nustatytos formos prašymą.

13. Asmuo, pageidaujantis pradėti mokytis pagal aukštesnio lygmens ugdymo programą, prie prašymo prideda įgyto išsilavinimo pažymėjimą; pageidaujantis tęsti mokymąsi – mokymosi pasiekimų pažymėjimą arba pažymą apie mokymosi pasiekimus mokykloje, kurioje prieš tai asmuo mokėsi.

14. Asmens priėmimas mokytis pagal pradinio ir pagrindinio ugdymo I dalies programas įforminamas progimnazijos direktoriaus įsakymu, sudarius mokymo sutartį. Mokymo sutartis su prašymo teikėju sudaroma iki pirmos mokymosi dienos. Abu mokymo sutarties egzempliorius pasirašo mokyklos direktorius ar jo įgaliotas asmuo ir prašymo teikėjas.

15. Vienas mokymo sutarties egzempliorius įteikiamas prašymą pateikusiam asmeniui, kitas egzempliorius lieka mokykloje.

16. Mokymo sutartis, tėvų (įtėvių, globėjų, rūpintojų) prašymai, pažymos apie mokymosi pasiekimus mokykloje ir kita su mokinio ugdymu susijusi informacija kaupiama progimnazijoje.

17. Mokiniui išvykus iš progimnazijos, jo dokumentai lieka progimnazijoje. Pagal mokyklos, kurioje mokinys tęsia mokymąsi, raštišką prašymą pateikiamos prašomų su mokinio ugdymu susijusių dokumentų, esančių ankstesnėje mokykloje, kopijos.

18. Sudarius mokymo sutartį, asmuo įregistruojamas mokinių registre, nurodoma pirmoji mokinio mokymosi diena. Iš mokinių registre sukauptų duomenų (mokinio vardas ir pavardė; asmens kodas; atvykimo data (pirmoji mokinio mokymosi diena); klasė, į kurią mokinys atvyko. Nutraukus mokymosi sutartį, asmuo išregistruojamas iš mokinių registro.

**IV SKYRIUS**

**PASKIRSTYMO Į KLASES TVARKA IR KRITERIJAI**

19. Klasės formuojamos vadovaujantis Visagino savivaldybės tarybos nustatytu klasių komplektų skaičiumi mokyklai.

20. Mokinių skaičius klasėje negali viršyti maksimalaus nustatyto mokinių skaičiaus 1-4 ir 5-8 klasėse.

21. Mokinių skirstymas į klases:

21.1. skirstant į pirmas klases vadovaujamasi šiais kriterijais:

21.1.1. prašymo padavimo laikas ir tėvų nurodytas pageidavimas;

21.1.2. lyčių tolygus paskirstymas klasėje;

21.1.3. mokinių skaičiaus tolygus paskirstymas;

21.1.4. specialiųjų poreikių turinčių mokinių skaičius klasėse – paskirstoma proporcingai arba atsižvelgus į mokyklos Vaiko gerovės komisijos siūlymą.

21.2. skirstant į kitas klases vadovaujamasi šiais kriterijais:

21.2.1. jau suformuotų buvusių mokyklos 4-ų klasių mokinių sudėtis – klasės formuojamos jų pagrindu;

21.2.2. lyčių tolygus paskirstymas klasėje;

21.2.3. specialiųjų ugdymo poreikių turinčių mokinių skaičius klasėse – paskirstoma proporcingai arba atsižvelgus į mokyklos Vaiko gerovės komisijos siūlymą, jeigu atvyko mokytis naujas specialiųjų ugdymo poreikių turintis (-ys) mokinys (-iai);

21.2.4. jungiant paraleles klases, išdalijama klasė, kuri pageidauja, arba ta, kurioje yra mažiau mokinių;

21.3. skirstant į klases naujai atvykusius mokinius vadovaujamasi šiais kriterijais:

21.3.1. tolygus mokinių skaičius klasėje;

21.3.2. lyčių tolygus paskirstymas klasėje;

21.3.3. užsienio kalbas ir dorinį ugdymą pasirinkusių mokinių skaičius grupėse,

21.3.4. specialiųjų ugdymo poreikių turinčių mokinių skaičius klasėse – paskirstoma proporcingai arba atsižvelgus į mokyklos Vaiko gerovės komisijos siūlymą;

21.4. klasės gali būti perskirstytos, atsižvelgus į pasirinkusių antrą užsienio kalbą mokinių skaičių.

22. Vienas mokinys, dėl įgimtų ar įgytų sutrikimų turintis didelių ar labai didelių specialiųjų ugdymosi poreikių (turintis pedagoginės-psichologinės tarnybos įvertinimo pažymą), prilyginamas dviem tos klasės, kurioje mokosi, mokiniams. Atitinkamai gali būti mažinamas maksimalus nustatytas klasės mokinių skaičius. Vienoje klasėje gali būti ne daugiau kaip trys tokie mokiniai.

24. Mokinių paskirstymą į 1 ir 5 klases, vadovaudamasis Apraše nurodytais kriterijais, vykdo direktoriaus pavaduotojas ugdymui.

25. Kitų klasių komplektavimą, kai paralelės klasės yra jungiamos arba skiriamos, vykdo klasių komplektavimo darbo grupė, kuri ne vėliau kaip iki rugpjūčio 31 d. paskirsto mokinius į klases ir parengia klasių sąrašus.

26. Pavienių asmenų priėmimą į mokyklą bei paskirstymą į klases mokslo metų eigoje, vadovaudamasis Apraše nurodytais kriterijais, vykdo mokyklos direktorius.

27. Specialiųjų ugdymo poreikių turinčių mokinių paskirstymo į klases bei ginčytinus ir/ar sudėtingus mokinių paskirstymo į klases klausimus direktorius ir /ar direktoriaus pavaduotojas ugdymui svarsto kartu su mokyklos Vaiko gerovės komisija, išklauso ir pagal galimybes atsižvelgia į mokinio tėvų pageidavimus.

**V SKYRIUS**

**BAIGIAMOSIOS NUOSTATOS**

28. Šis Aprašas gali būti keičiamas ir koreguojamas.

29. Aprašas skelbiamas progimnazijos internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_